– Нам удалося адшукаць выгадныя аб’екты, якія забяспечылі арганізацыю работай і дазволілі атрымаць прыбытак, а значыць мець дастойную зарплату. Яна за 9 месяцаў у сярэднім склала 5 мільёнаў рублёў, – зазначае Уладзімір Аляксеевіч. – У жніўні здалі вуліцу Палявую ў райцэнтры, на якой паклалі асфальт, устанавілі бардзюры, пешаходную дарожку шырынёй 3 метры выклалі пліткай, абсталявалі аўтамабільныя стаянкі. На гэтым аб’екце зарабілі 2,5 мільярда рублёў. Яшчэ адным грашовым аб’ектам стала ўзвядзенне дарожнай інфраструктуры ў мікрараёне жыллёвага будаўніцтва “Раённая бальніца”. Пабудавалі не толькі тры вуліцы з гравійным пакрыццём, але рызыкнулі ўзяцца і не за профільную работу – пракладку водаправода даўжынёй 2 кіламетры. Неабходнай тэхнікі ў нас хапае, поліэтыленавыя трубы купілі, спецыялістаў навучылі. За работу па мантажы водаправода ўзяўся былы газаэлектразваршчык Генадзь Модаль. У памочнікі да яго пайшоў рабочы-мантажнік Сяргей Сялянік. Зараз аб’ект, на якім зароблена 1,8 мільярда рублёў, ужо здадзены і людзі пачалі будаваць там дамы.